‘อินเตอร์ไฮด์’มีลุ้นรายได้3ปี2.7พันล.
อินเตอร์ไฮด์ ตั้งเป้าปีนี้รายได้แตะ 2,000 ล้านเป็นครั้งแรก 3 ปีลุ้น 2,700 ล้าน
28 พ.ค. 2556

อินเตอร์ไฮด์ ตั้งเป้าปีนี้รายได้แตะ 2,000 ล้านเป็นครั้งแรก 3 ปีลุ้น 2,700 ล้าน 
นายองอาจ ดำรงสกุลวงษ์ ประธานกรรมการบริหาร และกรรมการผู้จัดการ บริษัท อินเตอร์ไฮด์ (IHL) เปิดเผยว่า บริษัทตั้งเป้าหมายรายได้ระยะ 3 ปีข้างหน้าระหว่างปี 2556-2558 เติบโตปีละ 15-20% ซึ่งจะทำให้รายได้ในปีนี้แตะระดับ 2,000 ล้านบาท เป็นครั้งแรก และปี 2558 จะเห็นรายได้ขึ้นไปที่ระดับ 2,700 ล้านบาท 
ทั้งนี้ ที่มาของการตั้งเป้าหมายระยะ 3 ปี สอดคล้องกับการที่บริษัทได้ขยายกำลังการผลิตจาก 30 ล้านลูกบาศก์ฟุตต่อปี ให้เพิ่มเป็น 50 ล้านลูกบาศก์ฟุตต่อปี โดยคาดว่าระดับการใช้กำลังการผลิตจะเต็มในอีก 3 ปีข้างหน้า และน่าจะเป็นตัวผลักดันให้รายได้ไปสู่เป้าหมายระดับดังกล่าวได้
อย่างไรก็ตาม ในด้านของผลกำไรสุทธิในปีนี้ประเมินว่าน่าจะทำได้สูงกว่าปี 2555 ที่มีกำไรสุทธิ 250 ล้านบาท แม้ว่าในไตรมาสแรกจะมีกำไรสุทธิ 62 ล้านบาท ลดลง 25% จากงวดเดียวกันของปีก่อนที่มีกำไรสุทธิ 83 ล้านบาท แต่เนื่องจากเป็นการเติบโตตามยอดขาย และในช่วงครึ่งหลังของปีบรรดาค่ายรถยนต์จะมีแคมเปญการตลาดเพื่อกระตุ้นยอดขาย จึงน่าจะส่งผลดีต่อบริษัท
ปัจจุบันสัดส่วนรายได้หลักของบริษัท 78% มาจากการผลิตเบาะหนังสำหรับรถยนต์ อีก 22% มาจากธุรกิจหนังที่ไม่ใช่กลุ่มรถยนต์ เช่น เฟอร์นิเจอร์ รองเท้า โดยมีนโยบายจะเพิ่มสัดส่วนธุรกิจหนังที่ไม่ใช่กลุ่มรถยนต์ให้เพิ่มเป็น 30% เพื่อเป็นการกระจายความเสี่ยงของธุรกิจรถยนต์ เพราะในระยะ 23 ปีนี้ประสบปัญหาทั้งจากสึนามิในประเทศญี่ปุ่น หรือแม้แต่สถานการณ์น้ำท่วมในประเทศไทย 
สำหรับสัดส่วนรายได้จากการส่งออกปัจจุบันอยู่ที่ 46% ที่เหลือเป็นการขายในประเทศ แต่บริษัทไม่ได้รับผลกระทบจากค่าเงินบาทแต่อย่างใด เนื่องจากได้นำเข้าวัตถุดิบแทบทั้งหมดจากต่างประเทศ ทำให้เกิดการป้องกันความเสี่ยงโดยธรรมชาติ และหากมีส่วนเกินได้ทำการซื้อล่วงหน้าไว้แล้ว
นายองอาจ กล่าวว่า ช่วง 3 ปีนี้จะมีรถยนต์รุ่นใหม่ออกมาอย่างต่อเนื่อง เช่น นิว วีออส นิว นาวารา ในปี 2557 และฟอร์จูนเนอร์ 2558 จะช่วยสนับสนุนการเติบโตของบริษัท 
ปัจจุบันบริษัทมีส่วนแบ่งการตลาดธุรกิจเบาะหนังรถยนต์เฉพาะค่ายรถญี่ปุ่น 75-80% ขณะที่ค่ายรถยุโรป บริษัทไม่ได้เป็นผู้ผลิตเบาะหนังรถยนต์ 
ด้านราคาหุ้น IHL ปิดที่ 7.60 บาท ลดลง 0.15 บาท ซื้อขายเบาบาง 2.08 ล้านบาท